ITD บวกแรง 6.54% หลังศาลฯพิพากษา “คดีเปรมชัย ล่าเสือดำ”
ITD บวกแรง 6.54% หลังศาลฯพิพากษา “คดีเปรมชัย ล่าเสือดำ” โดย ณ เวลา 15.33 น. อยู่ที่ระดับ 2.28 บาท บวก 0.14 บาท หรือ 6.54% ด้วยมูลค่าซื้อขาย 63.82 ล้านบาท
19 มี.ค. 2562

ผู้สื่อข่าวรายงานว่า บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD  ณ เวลา 15.33 น. อยู่ที่ระดับ 2.28 บาท บวก 0.14 บาท หรือ 6.54% ด้วยมูลค่าซื้อขาย 63.82 ล้านบาท

อนึ่งเช้านี้(19 มี.ค.62) ศาลจังหวัดทองผาภูมิ พิพากษาจำคุกนายเปรมชัย กรรณสูต ประธานบริหาร บริษัท อิตาเลียนไทย ดีเวล๊อปเมนท์ จำกัด (มหาชน) หรือ ITD เป็นเวลา 16 เดือน โดยไม่รอลงอาญาปรับ 2 ล้านบาท ในคดีอาญาหมายเลขดำที่ 219/2561 คดีล่าเสือดำเขตรักษาพันธุ์สัตว์ป่าทุ่งใหญ่นเรศวรฝั่งตะวันตก
โดยผู้พิพากษาหัวหน้าจังหวัดทองผาภูมิ พิจารณาคำร้องประกอบพฤติการณ์แล้วเห็นว่า ระหว่างการพิจารณาคดีจำเลยไม่มีพฤติการณ์หลบหนี จึงอนุญาตให้ประกันจำเลยที่ 1, 2 คนละ 400,000 บาท และจำเลยที่ 4 จำนวน 500,000 บาท พร้อมกำหนดเงื่อนไขห้ามออกนอกประเทศเว้นแต่จะได้รับอนุญาตจากศาล
ด้านบล.กสิกรไทย ระบุว่า คงคำแนะนำ “ถือ” ITD แต่ปรับลดราคาเป้าหมายลงเป็น 2.47 บาท (จาก 2.74 บาท) ตามการปรับลดประมาณการกำไรสุทธิของเราลงและหนี้สินที่อยู่ในระดับสูง นอกจากนี้ คาดว่าผู้บริหารระดับสูงจะขายหุ้น ITD ออกไปซึ่งจะเป็นปัจจัยลบให้กับราคาหุ้นในระยะสั้น ยอด backlog ด้านบริการก่อสร้างของ ITD ในไตรมาส 4 อยู่ที่ 191,000 ลบ. เพิ่มขึ้น 13% เทียบช่วงเดียวกันของปีก่อน และ 3% เทียบไตรมาสก่อนหน้า หนุนจากการเซ็นสัญญาโครงการขนาดเล็กใหม่หลายโครงการ
คาดว่าจะมีการเปิดประมูลหลายโครงการของทั้งภาครัฐและเอกชนให้ ITD เข้าร่วมในปีนี้ ดังนั้น จึงปรับเพิ่มประมาณการมูลค่าสัญญาใหม่ขึ้น 8% มาอยู่ที่ 6.5 หมื่นลบ. แม้ปรับเพิ่มประมาณการรายได้ก่อสร้างขึ้น 18%/9% ในปี 2562/2563 จากยอด backlog ในมือที่สูง แต่ปรับลดประมาณการกำไรสุทธิลง 19%/4% จากค่าใช้จ่ายการบริหาร ดอกเบี้ย และ ภาษีเงินได้ที่สูงกว่าคาด